‘Onteiening sonder vergoeding ŉ gifkelk vir SA’Die gebou van die Nasionale Vergadering op die perseel van die parlement in Kaapstad. Foto: www.parliament.gov.za Verskeie politieke partye en organisasies het uitgevaar nadat die Nasionale Vergadering die grondonteieningverslag aanvaar het. Die Nasionale Vergadering het Dinsdag die grondwetlikehersieningskomitee se verslag om die Grondwet te wysig met 209 stemme teen 91 aanvaar, en die ANC gaan Donderdag met ŉ parlementêre mosie aandui hoe hy die proses verder wil voer. Dr. Corné Mulder, VF Plus-hoofsweep, het gesê die verslag is nie die papier werd waarop dit geskryf is nie en die gevolge van onteiening sonder vergoeding hang soos ŉ donker wolk oor Suid-Afrika se horison. “Onteiening sonder vergoeding is ŉ kragtige instrument en dreigement in die hand van enige regering, totdat dit eindelik tog gebruik word. Dan word dit ŉ giftige kelk teen die lippe. Onthou hierdie woorde en waarskuwing. “Onteiening sonder vergoeding het die vermoë om enige staat ŉ internasionale uitgeworpene te maak. Nie net president Donald Trump nie, maar selfs die egpaar Bill en Hillary Clinton het die ANC met hul besoek aan die land gewaarsku om nie die roete van onteiening sonder vergoeding te volg nie.” Mulder het gesê die verslag is nie die produk van ŉ openbare deelnameproses, of van debat en ooreenkoms in die komitee nie en is fundamenteel gebrekkig. “Die land en die wêreld moet wéét dat die proses wat die komitee gevolg het ŉ blote charade was. ŉ Klugspel wat die geld en tyd van duisende mense gemors het. Die verslag is daarom nie die papier werd waarop dit gedruk is nie en moet verwerp word.” Die burgerregte-organisasie AfriForum het in reaksie op die parlement se aanvaarding van die grondwetlikehersieningskomitee se verslag aangedui dat dit nie die einde van die geveg is nie en dat AfriForum se stryd teen die aanvaarding van die verslag volstoom in die howe voortgesit sal word. Kallie Kriel, uitvoerende hoof van AfriForum. Foto: Reint Dykema Kallie Kriel, uitvoerende hoof van AfriForum, het gesê die tweede deel van AfriForum se saak handel onder meer oor die gebrekkige proses wat die parlementskomitee gevolg het deur skriftelike besware teen onteiening sonder vergoeding te ignoreer. Kriel het gesê sy organisasie is vasbeslote om te help toesien dat Suid-Afrika nie eiendomsreg vernietig deur middel van onteiening sonder vergoeding nie en te help keer dat Suid-Afrika dieselfde vernietigingspad as Zimbabwe en Venezuela loop. “AfriForum onderneem daarom om elke moontlike meganisme tot sy beskikking te gebruik om in belang van almal in die land tot die bitter einde teen die ondermyning van eiendomsreg te stry,” voeg Kriel by. Kriel wys daarop dat die Suid-Afrikaanse Grondwet en die beskerming van eiendomsreg wat daarin vervat is, die resultaat is van ’n onderhandelde skikking wat in 1994 bereik is tussen verskeie partye met die ANC en die destydse NP-regering as hoofrolspelers. “Indien die ANC-beheerde parlement sou voortgaan om die Grondwet te wysig om onteiening sonder vergoeding moontlik te maak, sal dit ŉ duidelike aanduiding wees dat die ANC besig is om die 1994-ooreenkoms blatant te verbreek. Dit sal ŉ ernstige vertrouenskrisis tussen minderheidsgroepe en die ANC-regering tot gevolg hê,” sê Kriel. Volgens Kriel sal AfriForum benewens die stryd wat plaaslik in Suid-Afrika in die howe en op ander platforms teen onteiening sonder vergoeding verder gevoer gaan word, ook voortgaan om sy pogings te verskerp om internasionale druk ter beskerming van eiendomsreg in Suid-Afrika te help genereer. “AfriForum het juis verlede week die saak geopper tydens die organisasie se deelname aan die Verenigde Nasies se Forum vir minderheidsaangeleenthede in Genève, Switserland,” sluit Kriel af. Mmusi Maimane. Foto: ANA Mmusi Maimane, leier van die DA, het gesê wat Dinsdag in die parlement gebeur het, beklemtoon die omvang van die krisis wat Suid-Afrika in die gesig staar. “Die ANC en EFF het saamgekom om ŉ foutiewe verslag goed te keur. Suid-Afrikaners moet woedend wees. Wat die meeste mense nie wil verstaan nie, is dat die ANC en EFF se beleid van grondonteiening sonder vergoeding een doel dien: om mag van individue af te neem en meer mag aan die staat te gee. Die ANC en EFF wil Suid-Afrikaners – swart, wit, Indiër en bruin – huurders van die staat maak. Hulle wil nie hê jy moet eiendom in eie reg besit nie.” Maimane het gesê grondonteiening sonder vergoeding is nou in die parlement deurgedruk en die volgende stap is om dit wet te maak. “Wat keer die ANC en EFF se koalisie van korrupsie om daarna saam te werk om die myne, die banke en gesondheidsorg in Suid-Afrika te nasionaliseer?”